Pachypodium
Ny vontaka na bontaka dia sokajin-javamaniry ao amin' ny fianakaviana Apocynaceae. Pachypodium no anarany ara-tsiansa, anarana izay midika hoe "tongotra matevina" na "matevin-tongotra", noho ny fananany vatana matevina any am-potony. Sahala amin' ny zavamaniry ao amin' ny fianakaviana Apocynaceae ny vontaka ka misy ranony fotsy madity toy ny fingotra sady misy alkalôida izay mety poizina mahafaty. Matevin-taho sady rakotra tsilo ary misy ravina mora mihintsana ny vontaka. Eto Madagasikara sy ao amin' ny faritra atsimo amin' i Afrika no ahitana azy.

Karazana ao amin' ilay sokajy 

Misy karazana 25 fantatra ankehitriny ny vontaka, ka ny 20 amin' ireo dia hita eto Madagasikara. Mitombo hatrany ny isan' ny karazana satria novelomina avy amin' ny fanasokajiana tsy manan-kery ny Pachypodium menabeum ary nampiana vao haingana tao anaty lisitra ny Pachypodium makayense. Misy mihevitra fa amin' ny faritra toa an' i Madagasikara dia mety mbola misy karazana tsy fantatra izay voafefy amin' ny vatolampy tokana na havoam-bato.

Ireto ny karazana Pachypodium misy:

 Pachypodium ambongense
 Pachypodium baronii
 Pachypodium bicolor
 Pachypodium bispinosum
 Pachypodium brevicaule
 Pachypodium cactipes
 Pachypodium decaryi
 Pachypodium densiflorum
 Pachypodium eburneum
 Pachypodium geayi
 Pachypodium gracilius
 Pachypodium horombense
 Pachypodium inopinatum
 Pachypodium lamerei
 Pachypodium lealii
 Pachypodium makayense
 Pachypodium meridionale
 Pachypodium menabeum
 Pachypodium namaquanum
 Pachypodium rosulatum
 Pachypodium rutenbergianum
 Pachypodium saundersii
 Pachypodium sofiense
 Pachypodium succulentum
 Pachypodium windsorii

Faritra misy azy sy toerana aniriany

Faritra eto amin' izao tontolo izao ahitana azy 

Ny Pachypodium dia teratany eto Madagasikara sy ao amin' ny tapany atsimo amin' i Afrika, ahitana an' i Angôla, i Esoatiny, i Môzambika, i Namibia, i Afrika Atsimo ary i Zimbaboe.

Torana aniriany 
Ny Pachypodium any ao Afrika sy eto Madagasikara dia maniry amin' ny haavo isan-karazany. Manomboka amin' ny haavon' ny ranomasina izany (0 m) — izay ahitana ny karazana sasany, toa ny P. geayi, izay maniry eny amin' ny dongom-pasika — ka hatramin' ny 1 600 m ho an' ny Pachypodium lealii any amin' ny faritra atsimo amin' i Afrika ary 1 900 m ho an’ ny Pachypodium brevicaule eto Madagasikara.

Ao amin' ny faritra atsimo amin' i Afrika, ny maripana tafahoatra dia manomboka amin' ny −10 °C any amin' ny toerana sasany ka hatramin' ny 45 °C, fa eto Madagasikara kosa dia −6 hatramin' ny 40 °C.

Tsy dia misy dikany loatra ny famintinana ny fomban' ny rotsak' orana ho an' ny faritra atsimo amin' i Afrika sy i Madagasikara satria miovaova be ny toerana mety anirian' ny Pachypodium amin' ny resaka hamandoana. Amin' ny toerana sasany any amin' ny faritra atsimo amin' i Afrika dia mahatratra 75 mm ny rotsak' orana isan-taona azon' ny Pachypodium, fa any amin' ny toerana hafa kosa dia 1 985 mm izany. Noho izany, ny rotsak' orana ho an' ny karazana Pachypodium dia miankina amin' ny faritra misy ny toerana aniriany mifandray amin' ny fiantraikan' ny Ranomasimbe Atlantika sy ny Ranomasimbe Indiana ary ny tendrombohitra isan-karazany any amin' ny faritra atsimo amin' i Afrika sy eto Madagasikara.

Ny vontaka dia maniry any amin' ny faritra misy fizaran-taona maina anatin' ny dimy ka hatramin' ny folo volana. Ohatra, fahita any amin' ny ala maina misy ravina maina izay misy fizaran-taon' ny hain-tany maharitra sy amin' ny tany feno vatosokay ny vontaka sasany.

Teny malagasy 

Ny anarana amin' ny teny malagasy anondroana ny vontakia sy ny karazana misy ao miny dia mety ho anarana iray manondro karazana iray na roa na mihoatra, mety ho anarana roa na mihoatra hanondro karazana iray.

Lisitry ny anarana

betono, bokalahy, bontaka, botaka, hazontavoahangy, kimondrimondry, kimondro, kimondromondro, lomo, manasindahitra, sakavirombato, salotra, salotsa, samona, saribotaka, somana, somo, somona, somono, somoy, songosonso, tsimondrimondry, tsimondromondro, tsimontsimondry, veloarivatana, vohely, vontaka, vontakabe, vontakakely, vontakambato, vontake, votasitry.

Anarana manondro karazana iray

 betono (Pachypodium ambongense),
 lomo, manasindahitra, saribotaka, vontakambato (Pachypodium rosulatum),
 bokalahy (Pachypodium rosulatum var. drakei),
 sakavirombato (Pachypodium brevicaule),
 veloarivatana (Pachypodium densiflorum),
 vohely (Pachypodium rutenbergianum), 
 vontakabe (Pachypodium lamerei),
 vontakakely (Pachypodium horombense)